黄成之求虛舟詩
作者：魏了翁
朝代：宋

paragraphs: 黄君求我古誠州，求之不得還西遊。
所求易予胡不予，渠家自弄莊生舟。
莊生傳之賈太傅，便將死生同浮休。
我家舟子與渠別，中孚之象剛包柔。
仰山俯澤乘巽木，藏離伏坎含坤牛。
中間至虛若無物，實理備具非空浮。
此在太玄首黄宮，其於參同居中洲。
會通古今貫微顯，上下天地同周流。
人將百年等浮漚，我以千載爲春秋。
我言似大而非夸，人人皆有不自求。
黄君不信謂予赫，我自姬孔君莊周。